Polisieman se lyk in plaasdam gekryAo. Johan Lewis. ŉ Man is in hegtenis geneem nadat die liggaam van ŉ polisiebeampte in ŉ plaasdam by Nigel gevind is. Brig. Mathapelo Peters, polisiewoordvoerder, het gesê die beampte, wat van diens af was, se liggaam is Maandagaand gevind. “Sy liggaam is gevind nadat ŉ polisievoertuig op die plaas gevind is en ondersoek ingestel is. Die beampte se lyk is nie ver van die voertuig af nie in die water opgemerk.” Volgens Peters dui voorlopige ondersoek daarop dat die polisielid in die dam ingestoot is waarna hy verdrink het. Geen verdere besonderhede is bekend gemaak oor die verdagte wat in verband met die voorval in hegtenis geneem is nie. Die polisiebeampte is intussen geïdentifiseer as ao. Johan Lewis van Nigel. Lt.genl. Elias Mawela, provinsiale polisiekommissaris, het die inhegtenisneming van ŉ verdagte verwelkom.